Florentino Amegino tvenkinys
Florentino Amegino tvenkinys (isp. Embalse Florentino Ameghino) – tvenkinys Argentinos pietuose, Čubuto provincijoje, sudarytas 1943–1963 m. ant Čubuto žemupio, patvenkus upę ties Vilja Dike Florentino Amegino gyvenviete. Tvenkinys užliejo ir Čubuto intako Čiko žemupį. Sudarytas hidroenergijos reikmėms ir potvynių prevencijai, taip pat rekreacijai. Tvenkinio ilgis ~75 km, plotis iki ~15 km. Krantai statūs (80–90 m), ryškiai raudonų uolienų. Užtvankos ilgis 225 m, aukštis 113 m, bendra instaliuota galia 60 MW, per metus pagamina 178 GWh energijos. Pavadinta iš Italijos kilusio Argentinos mokslininko Florentino Amegino garbei.